CELEX: 32022R0312
Language: sk
Date: 2022-02-24 00:00:00
Title: Nariadenie Európskeho parlamentu a Rady (EÚ) 2022/312 z 24. februára 2022, ktorým sa mení nariadenie (EÚ) 2020/1429, pokiaľ ide o trvanie referenčného obdobia na uplatňovanie dočasných opatrení týkajúcich sa vyberania poplatkov za používanie železničnej infraštruktúry (Text s významom pre EHP)

28.2.2022   
               
               
                  SK
               
               
                  Úradný vestník Európskej únie
               
               
                  L 55/1
               
            
         NARIADENIE EURÓPSKEHO PARLAMENTU A RADY (EÚ) 2022/312
         z 24. februára 2022,
         ktorým sa mení nariadenie (EÚ) 2020/1429, pokiaľ ide o trvanie referenčného obdobia na uplatňovanie dočasných opatrení týkajúcich sa vyberania poplatkov za používanie železničnej infraštruktúry
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Pandémia ochorenia COVID-19 viedla k prudkému poklesu železničnej dopravy v dôsledku výrazného poklesu dopytu. To malo vážny vplyv na železničné podniky.
                  
               
                     (2)
                  
                  
                     Uvedené okolnosti sú mimo kontroly železničných podnikov, ktoré stále čelia značným problémom s likviditou, veľkým stratám a v niektorých prípadoch aj riziku platobnej neschopnosti.
                  
               
                     (3)
                  
                  
                     Aby sa zabránilo negatívnym hospodárskym účinkom pandémie ochorenia COVID-19 a podporili železničné podniky, v nariadení Európskeho parlamentu a Rady (EÚ) 2020/1429 (3) sa členským štátom umožňuje povoliť manažérom infraštruktúry znížiť poplatky za prístup k železničnej infraštruktúre, vzdať sa ich alebo ich odložiť. Uvedená možnosť bola poskytnutá na referenčné obdobie od 1. marca 2020 do 31. decembra 2020 a bola ďalej predĺžená delegovaným nariadením Komisie (EÚ) 2021/1061 (4) do 31. decembra 2021.
                  
               
                     (4)
                  
                  
                     Pokračovanie pandémie ochorenia COVID-19 a vznik veľmi nákazlivých a nepredvídateľných variantov, ako je variant ochorenia COVID-19 s označením omikron, znamenajú, že môžu byť potrebné nové reštriktívne opatrenia.
                  
               
                     (5)
                  
                  
                     Negatívny vplyv pandémie ochorenia COVID-19 na železničnú dopravu pretrváva a je možné, že železničné podniky budú naďalej zasiahnuté. V snahe reagovať na naliehavé potreby odvetvia by sa referenčné obdobie stanovené nariadením (EÚ) 2020/1429 malo ďalej predĺžiť do 30. júna 2022.
                  
               
                     (6)
                  
                  
                     Nepredvídateľný vývoj pandémie ochorenia COVID-19, náhly výskyt nových variantov a potreba posúdiť ich vplyv na odvetvie železničnej dopravy si vyžadujú rýchlu a flexibilnú regulačnú reakciu. S cieľom zabrániť medzere v reakcii na súčasnú situáciu je nevyhnutné zabezpečiť, aby sa pravidlá naďalej uplatňovali aj po 31. decembri 2021. Vzhľadom na povahu opatrení stanovených nariadením (EÚ) 2020/1429 uplatňovanie predĺženia referenčného obdobia so spätnou účinnosťou nevedie k porušeniu oprávnených očakávaní dotknutých osôb.
                  
               
                     (7)
                  
                  
                     Komisia by mala priebežne analyzovať hospodársky vplyv pandémie ochorenia COVID-19 na odvetvie železničnej dopravy a Únia by mala mať možnosť bez zbytočného odkladu predĺžiť obdobie uplatňovania opatrení stanovených nariadením (EÚ) 2020/1429, ak budú pretrvávať nepriaznivé podmienky.
                  
               
                     (8)
                  
                  
                     S cieľom predĺžiť platnosť pravidiel stanovených v nariadení (EÚ) 2020/1429, pokiaľ to bude potrebné a odôvodnené, by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o predĺženie referenčného obdobia, počas ktorého sa uplatňujú opatrenia stanovené nariadením (EÚ) 2020/1429. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva (5). Predovšetkým v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako expertom z členských štátov, a experti Európskeho parlamentu a Rady majú systematicky prístup na zasadnutia skupín expertov Komisie, ktoré sa zaoberajú prípravou delegovaných aktov.
                  
               
                     (9)
                  
                  
                     Keďže cieľ tohto nariadenia, a to predĺženie uplatňovania dočasných pravidiel o vyberaní poplatkov za používanie železničnej infraštruktúry stanovených v reakcii na naliehavú situáciu, ktorá vznikla následkom pandémie ochorenia COVID-19, nie je možné uspokojivo dosiahnuť na úrovni členských štátov, ale z dôvodov rozsahu alebo dôsledkov činnosti ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
                  
               
                     (10)
                  
                  
                     Nariadenie (EÚ) 2020/1429 by sa preto malo zodpovedajúcim spôsobom zmeniť.
                  
               
                     (11)
                  
                  
                     Vzhľadom na naliehavosť spôsobenú výnimočnými okolnosťami v dôsledku pandémie ochorenia COVID-19, ktoré opodstatňujú navrhnuté opatrenia, a konkrétnejšie na potrebu prijať rýchlo potrebné opatrenia, aby sa riešili zásadné a bezprostredné problémy, ktorým predmetné odvetvie čelí, sa považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (12)
                  
                  
                     S cieľom zabezpečiť kontinuitu a umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť z dôvodu naliehavosti dňom jeho uverejnenia v Úradnom vestníku Európskej únie a malo by sa uplatňovať so spätnou účinnosťou od 1. januára 2022,
                  
               PRIJALI TOTO NARIADENIE:
         
            Článok 1
            Zmeny nariadenia (EÚ) 2020/1429
            Nariadenie (EÚ) 2020/1429 sa mení takto:
            
                        1.
                     
                     
                        Článok 1 sa nahrádza takto:
                        
                           „Článok 1
                           Týmto nariadením sa stanovujú dočasné pravidlá vyberania poplatkov za používanie železničnej infraštruktúry podľa kapitoly IV smernice 2012/34/EÚ. Uplatňuje sa na používanie železničnej infraštruktúry na vnútroštátnu a medzinárodnú železničnú dopravu, na ktorú sa vzťahuje uvedená smernica, počas obdobia od 1. marca 2020 do 30. júna 2022 (ďalej len „referenčné obdobie“).“
                        
                     
                  
                        2.
                     
                     
                        V článku 5 sa odsek 2 nahrádza takto:
                        
                           „2.   Ak Komisia na základe údajov uvedených v odseku 1 zistí, že znížená úroveň železničnej dopravy v porovnaní s úrovňou v zodpovedajúcom období v predchádzajúcich rokoch pretrváva a je pravdepodobné, že bude naďalej pretrvávať, a na základe najlepších dostupných vedeckých údajov skonštatuje, že táto situácia je výsledkom vplyvu pandémie ochorenia COVID-19, Komisia prijme delegované akty v súlade s článkom 6 s cieľom zodpovedajúcim spôsobom zmeniť referenčné obdobie uvedené v článku 1. Každá takáto zmena môže predĺžiť referenčné obdobie iba nanajvýš o šesť mesiacov a referenčné obdobie nesmie byť predĺžené na obdobie po 31. decembri 2023.“
                        
                     
                  
                        3.
                     
                     
                        V článku 6 sa odsek 2 nahrádza takto:
                        
                           „2.   Právomoc prijímať delegované akty uvedené v článku 5 ods. 2 sa Komisii udeľuje do 31. decembra 2023.“
                        
                     
                  
         
            Článok 2
            Nadobudnutie účinnosti
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. februára 2022
            
               
                  Za Európsky parlament
               
               
                  predsedníčka
               
               R. METSOLA
            
            
               
                  Za Radu
               
               
                  predsedníčka
               
               A. PANNIER-RUNACHER
            
         
         
            (1)  Stanovisko z 19. januára 2022 (zatiaľ neuverejnené v úradnom vestníku).
         
            (2)  Pozícia Európskeho parlamentu zo 16. februára 2022 (zatiaľ neuverejnená v úradnom vestníku) a rozhodnutie Rady z 24. februára 2022.
         
            (3)  Nariadenie Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19 (Ú. v. EÚ L 333, 12.10.2020, s. 1).
         
            (4)  Delegované nariadenie Komisie (EÚ) 2021/1061 z 28. júna 2021, ktorým sa predlžuje referenčné obdobie nariadenia Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19 (Ú. v. EÚ L 229, 29.6.2021, s. 1).
         
            (5)  Ú. v. EÚ L 123, 12.5.2016, s. 1.